b'\n_START_ARTICLE_\nOddelek za sociologijo, Filozofska fakulteta v Ljubljani\n_START_PARAGRAPH_\nOddelek za sociologijo, deluje na Filozofski fakulteti Univerze v Ljubljani in je eden izmed 22ih oddelkov na fakulteti. \xc5\xa0tudij sociologije omogo\xc4\x8da opravljanje poklicev, kjer je potrebna\xc2\xa0\xc5\xa1iroka sociolo\xc5\xa1ka izobrazba. \xc5\xa0tudij zajema tako podro\xc4\x8dje ob\xc4\x8de sociologije kot tudi posebnih sociologij. \xc5\xa0tudijski program sociologije kulture pa usposablja za\xc2\xa0obvladovanje specifi\xc4\x8dnega sociolo\xc5\xa1kega znanja s podro\xc4\x8dja kulture in umetnosti.\n_START_SECTION_\nZgodovina oddelka\n_START_PARAGRAPH_\nSociologija, kot samostojna \xc5\xa1tudijska disciplina je dobila svoje mesto na Univerzi v Ljubljani in s tem tudi na Slovenskem z ustanovitvijo Oddelka za sociologijo na Filozofski fakulteti ob za\xc4\x8detku \xc5\xa1tudijskega leta 1960/61. Do ustanovitve tega oddelka je pri\xc5\xa1lo na pobudo In\xc5\xa1tituta za sociologijo oz. njegovega takratnega predstavnika prof. Borisa Ziherla, ki je \xc5\xbee pred tem predaval \xc5\xa1tudentom/kam uvodna poglavja v sociologijo. Ena izmed glavnih nalog ustanovitve oddelka je bila, da izobrazi znanstvene delavce, ki bi lahko prevzeli tudi pedago\xc5\xa1ko delo v okviru organiziranega pouka sociologije na fakulteti. Oddelek je torej izobra\xc5\xbeeval sociologe/inje za samostojni ali stranski poklic. \xc5\xa0ele ko se je izoblikovala samostojna skupina vodenja Oddelka za sociologijo, so se lahko \xc5\xa1tudentje vpisali oz. usmerili\xc2\xa0 v \xc5\xa1tudij sociologije kot posebne stroke, iz katere so lahko prejeli diplomo iz sociologije. Pred ustanovitvijo Oddelka za sociologijo pa se je na Filozofski fakulteti sociologija pojavljala le kot sociolo\xc5\xa1ki predmeti, ki so bili kot dopolnilni predmeti na filozofskem in pedago\xc5\xa1kem\xc2\xa0\xc5\xa1tudiju ali kot ob\xc4\x8di sociolo\xc5\xa1ki predmet, ki so ga vpisovali vsi \xc5\xa1tudentje Filozofske fakultete. Statut Filozofske fakultete iz leta 1961 je dolo\xc4\x8dal \xc5\xa1tudij sociologije na prvi in na drugi stopnji, torej kot dvopredmetno in enopredmetno \xc5\xa1tudijsko skupino. Na\xc4\x8din \xc5\xa1tudija se je skozi leta tudi ve\xc4\x8dkrat spremenil. Do ve\xc4\x8dje reorganizacije je pri\xc5\xa1lo v \xc5\xa1olskem letu 1965/66, ko se je \xc5\xa1tudijski program za samostojni poklic prenesel na Visoko \xc5\xa1olo za politi\xc4\x8dne vede, ki se je kmalu, leta 1970, preoblikovala v Fakulteto za sociologijo, politi\xc4\x8dne vede in novinarstvo (FSPN) oziroma kasneje v Fakulteto za dru\xc5\xbebene vede\xc2\xa0(FDV). \xc5\xa0tudij sociologije na Filozofski fakulteti pa je ostal namenjen predvsem pedago\xc5\xa1ki izobrazbi in njenim potrebam, predvsem pou\xc4\x8devanje sociologije na gimnazijah in drugih srednjih \xc5\xa1olah. Od \xc5\xa1olskega leta 1981/82 je Oddelek izvajal dva dvopredmetna dodiplomska \xc5\xa1tudijska programa: sociologija kulture (nepedago\xc5\xa1ka smer) in sociologija (pedago\xc5\xa1ka smer). Obe obliki \xc5\xa1tudija sta bili dvopredmetni, kar pomeni, da sta potekali v povezavi z enim od dvopredmetnih \xc5\xa1tudijskih smeri na Filozofski fakulteti, lahko pa tudi (ob dogovoru) s kake druge Fakultete. V \xc5\xa1tudijskem letu 1982/83 je Oddelek za\xc4\x8del izvajati tudi podiplomski \xc5\xa1tudij sociologije kulture, kateremu se je kasneje, v devetdesetih letih pridru\xc5\xbeila antropolo\xc5\xa1ka usmeritev, ki pa je bila pozneje, ko se je uvedel bolonjski program, zaradi kadrovskih vzrokov opu\xc5\xa1\xc4\x8dena. V \xc5\xa1tudijskem programu Sociologije in Sociologije kulture so sodelovali in sodelujejo tudi profesorji in profesorice z drugih oddelkov mati\xc4\x8dne fakultete, kakor tudi z drugih fakultet. Z uvedbo bolonjskega programa \xc5\xa1tudija je tako tudi Oddelek za sociologijo prenovil svoje programe. Predmetna \xc5\xa1tudijska usmeritev se je preoblikovala v samostojni eno disciplinarni program Sociologije kulture, ki ga je po treh letih mo\xc4\x8d nadaljevati na drugi stopnji. Ob njem Oddelek razvija tudi dvopredmetni program Sociologije, ki ga je mogo\xc4\x8de nadaljevati na drugi stopnji pedago\xc5\xa1ke usmerjenosti, ali dvopredmetno na nepedago\xc5\xa1ki sociologiji kulture.\xc2\xa0\n_START_SECTION_\n\xc5\xa0tudijski programi\n_START_PARAGRAPH_\nNa Oddelku za sociologijo Filozofske fakultete Univerze v Ljubljani izvajajo bolonjske \xc5\xa1tudijske programe na prvi, drugi in tretji stopnji \xc5\xa1tudija. Na prvi, dodiplomski stopnji \xc5\xa1tudija, se lahko izbira med enopredmetnim programom Sociologija kulture in dvopredmetnim programom Sociologija, v okviru katerega \xc5\xa1tudirate sociologijo v kombinaciji s \xc5\xa1e enim \xc5\xa1tudijskim programom, ki ga ponuja Filozofska fakulteta. Dodiplomski \xc5\xa1tudij traja tri leta. Na drugi, podiplomski (magistrski) stopnji \xc5\xa1tudija Oddelek za sociologijo izvaja enopredmetni program Sociologija kulture in dva dvopredmetna programa: Sociologija kulture in Sociologija (pedago\xc5\xa1ka usmeritev). Magistrski \xc5\xa1tudij traja dve leti. \xc5\xa0tudij 3. stopnje, doktorski \xc5\xa1tudij se izvaja v okviru interdisciplinarnega doktorskega \xc5\xa1tudija Humanistika in dru\xc5\xbeboslovje, ki ga v partnerstvu z drugimi fakultetami koordinira Filozofska fakulteta._NEWLINE_Dodiplomski \xc5\xa1tudij_NEWLINE_Do leta 2008/09 je bil mogo\xc4\x8d vpis v naslednje \xc5\xa1tudijske programe:_NEWLINE_Sociologija dvopredmetna pedago\xc5\xa1ka smer in_NEWLINE_Sociologija kulture dvopredmetna nepedago\xc5\xa1ka smer_NEWLINE__NEWLINE_Z letom 2009/10 je mogo\xc4\x8d vpis na naslednji program:_NEWLINE_Sociologija kulture \xe2\x80\x93 enopredmetni program_NEWLINE_Sociologija \xe2\x80\x93 dvopredmetni program_NEWLINE_Podiplomski \xc5\xa1tudij_NEWLINE_Sociologija kulture \xe2\x80\x93 enopredmetni program_NEWLINE_Sociologija kulture - dvopredmetni program_NEWLINE_Sociologija - pedago\xc5\xa1ki dvopredmetni program_NEWLINE_Doktorski \xc5\xa1tudij_NEWLINE_Interdisciplinarni doktorski \xc5\xa1tudijski program humanistika in dru\xc5\xbeboslovje_NEWLINE_Ve\xc4\x8d informacij si lahko ogledate na njihovi uradni spletni strani:_NEWLINE_http://www.sociologija.si/studij/\n_START_SECTION_\nKnji\xc5\xbenica\n_START_PARAGRAPH_\nKnji\xc5\xbenico na Oddelku sociologija vodi bibliotekar doc. dr. Alojz Cindri\xc4\x8d, bibliotekarka pa je Mojca \xc5\xbdaberl, uni. dipl. soc. kult. in bibliotekarka._NEWLINE_Leta 1960, ko so na Filozofski fakulteti ustanovili Oddelek za sociologijo, je bila hkrati ustanovljena tudi oddel\xc4\x8dna \xc5\xa1tudijska knji\xc5\xbenica. Od za\xc4\x8detka pa do danes si je knji\xc5\xbenica ustvarila soliden fond \xc5\xa1tudijskih knjig in periodike (27.310 enot, leta 2014) za potrebe \xc5\xa1tudentov in profesorjev. Vse zasluge pri ustanovitvi knji\xc5\xbenice gredo prof. Ludviku \xc4\x8carniju, ki je bil asistent na oddelku. Veliko knjig je pridobil od In\xc5\xa1tituta za sociologijo, drugih ve\xc4\x8djih knji\xc5\xbenic in darov od profesorjev, predavateljev in tudi \xc5\xa1tudentov. V prvi vodeni knji\xc5\xbeni\xc4\x8dni inventarni knjigi je bil prvi naslov vpisan 28. julija 1961 (Franz Mehring: Prispevki k zgodovini knji\xc5\xbeevnosti. Ljubljana: Cankarjeva zalo\xc5\xbeba, 1952; dva izvoda \xe2\x80\x93 cena 480 din). Sistemizirano delovno mesto oddel\xc4\x8dne bibliotekarke in strokovne tajnice je leta 1964 zasedla Mara Ar\xc4\x8don. Po njeni upokojitvi je leta 1983 delo prevzel Alojz Cindri\xc4\x8d; od leta 2005 pa je v knji\xc5\xbenici zaposlena \xc5\xa1e Mojca \xc5\xbdaberl._NEWLINE_S finan\xc4\x8dno konsolidacijo je Oddelek ve\xc4\x8dino sredstev namenil za nakup knjig in periodike. Knji\xc5\xbenica pa je ves \xc4\x8das spremljala in nabavljala sociolo\xc5\xa1ko literaturo tudi iz tujine. V prvih letih je bil nakup vezan ve\xc4\x8dinoma na vzhodni oziroma sovjetski trg, kasneje pa predvsem na zahodnoevropsko in ameri\xc5\xa1ko produkcijo._NEWLINE_\xc4\x8clani in \xc4\x8dlanice knji\xc5\xbenice Oddelka za sociologijo lahko dostopajo do razli\xc4\x8dnih informacijskih virov, zbranih v Digitalni knji\xc5\xbenici OHK. Nekateri viri so dostopni prosto, naro\xc4\x8dni\xc5\xa1ki viri pa so dostopni z lokacij knji\xc5\xbenic Univerze v Ljubljani. Informacijski viri so razdeljeni na ve\xc4\x8d sklopov, in sicer na Dela FF, bibliografske zbirke, elektronske \xc4\x8dasopise, elektronske knjige, elektronske priro\xc4\x8dnike, iskalnike, citatne indekse in drugo. Namenjeni so iskanju znanstvene in strokovne literature, npr. elektronskih revij, knjig, enciklopedij, slovarjev, bibliografskih zapisov o \xc4\x8dlankih, knjigah, disertacijah in podobno ter statisti\xc4\x8dnih podatkov in drugih informacij.\n_START_SECTION_\nPublikacije\n_START_PARAGRAPH_\nOddelek za sociologijo izdaja tudi publikacije v petih knji\xc5\xbenih zbirkah: Zvezki, Dela, Portreti, Album in Prevodi. Urednik knji\xc5\xbenih zbirk je\xc2\xa0dr. Avgust Le\xc5\xa1nik._NEWLINE_Knji\xc5\xbena zbirka\xc2\xa0Zvezki\xc2\xa0vsebuje dvojezi\xc4\x8dne slovensko-angle\xc5\xa1ke objave gostujo\xc4\x8dih predavanj mednarodne sociologije in humanistike v Ljubljani, ki jih organizira Oddelek za sociologijo. Zvezki vklju\xc4\x8dujejo tudi dodatne spise oz. komentarje vabljenih doma\xc4\x8dih avtorjev in avtoric._NEWLINE_Knji\xc5\xbena zbirka\xc2\xa0Dela objavlja najbolj\xc5\xa1e raziskovalne naloge oz. magistrska dela \xc5\xa1tudentov in \xc5\xa1tudentk Oddelka za sociologijo._NEWLINE_Knji\xc5\xbena zbirka\xc2\xa0Portreti\xc2\xa0vsebuje jubilejne izdaje izbranih spisov predavateljev in predavateljic Oddelka za sociologijo._NEWLINE_Knji\xc5\xbena zbirka\xc2\xa0Album\xc2\xa0objavlja zbornike in podobne publikacije, ki izhajajo ob razli\xc4\x8dnih jubilejih Oddelka za sociologijo._NEWLINE_Knji\xc5\xbena zbirka\xc2\xa0Prevodi\xc2\xa0pa je namenjena prevodom pomembnih sodobnih del s podro\xc4\x8dja sociologije.'